b"\n_START_ARTICLE_\nARA Almirante Ir\xc3\xadzar\n_START_SECTION_\nLaiva\n_START_PARAGRAPH_\nJ\xc3\xa4\xc3\xa4nmurtajaksi laiva on poikkeuksellinen siksi, ett\xc3\xa4 se pystyi kuljettamaan 130 henkisen miehist\xc3\xb6n lis\xc3\xa4ksi noin 100 matkustajaa ja melkoisesti lastia. Nykyisin murtajalla on miehist\xc3\xb6\xc3\xa4 135 henke\xc3\xa4 ja se voi kuljettaa 45 matkustajaa. Paitsi ett\xc3\xa4 laiva pystyy murtamaan metrin paksuista kiintoj\xc3\xa4\xc3\xa4t\xc3\xa4 ja l\xc3\xa4p\xc3\xa4isem\xc3\xa4\xc3\xa4n sy\xc3\xb6ksyill\xc3\xa4 kuusimetrisi\xc3\xa4 ahtoj\xc3\xa4it\xc3\xa4, sen suunnittelussa oli vaatimuksena ett\xc3\xa4 se pystyy talvehtimaan Etel\xc3\xa4mantereella 210 henkil\xc3\xb6\xc3\xa4 kyydiss\xc3\xa4\xc3\xa4n._NEWLINE_Murtaja on nimetty vara-amiraali Juli\xc3\xa1n Ir\xc3\xadzarin mukaan. H\xc3\xa4n komensi vuonna 1903 luutnanttina  korvetti ARA Uruguay'ta, joka pelasti Etel\xc3\xa4mantereelle j\xc3\xa4\xc3\xa4neen professori Otto Nordenskj\xc3\xb6ldin tieteellisen retkikunnan. Argentiinan antarktisen tutkimuslaitoksen tilaaman laivan kastoi kontra-amiraali Jorge Fragan puoliso se\xc3\xb1ora Maria Celia Villanueva de Fraga.\n_START_SECTION_\nKoneisto\n_START_PARAGRAPH_\nMurtajan p\xc3\xa4\xc3\xa4koneistona on nelj\xc3\xa4 Vaasassa valmistettua 8-sylinterist\xc3\xa4 W\xc3\xa4rtsil\xc3\xa4 - S.E.M.T. Pielstick 8PC 2,5 L keskinopeaa dieselmoottoria, joiden sylinterien halkaisija on 400 mm ja iskun pituus 460 mm. Koko ajan samaan suuntaan py\xc3\xb6riv\xc3\xa4t moottorit on kytketty suoraan generaattoreihin, joiden tuottamalla tasavirralla py\xc3\xb6ritet\xc3\xa4\xc3\xa4n kahta AEG:n potkurimoottoria, jotka puolestaan py\xc3\xb6ritt\xc3\xa4v\xc3\xa4t laivan kahta per\xc3\xa4potkuria. Dieselmoottorien kokonaisteho on 14,3 megawattia ja laivan akseliteho 11,9 MW._NEWLINE_Apukoneina laivassa on nelj\xc3\xa4 W\xc3\xa4rtsil\xc3\xa4 624 TS -dieseli\xc3\xa4 kytkettyn\xc3\xa4 AEG:n generaattoreihin. Aputehon suuruus on 4 x 660 kW eli 2,6 MW. Koska murtaja joutuu kulkemaan pitki\xc3\xa4 matkoja avomerell\xc3\xa4, on siin\xc3\xa4 ulosk\xc3\xa4\xc3\xa4nnett\xc3\xa4v\xc3\xa4t AEG/Denny Brown -ev\xc3\xa4vakaimet v\xc3\xa4hent\xc3\xa4m\xc3\xa4ss\xc3\xa4 merenk\xc3\xa4ynnin aiheuttamaa keinuntaa. J\xc3\xa4iss\xc3\xa4kulkua varten aluksessa on W\xc3\xa4rtsil\xc3\xa4n ilmapuhallusj\xc3\xa4rjestelm\xc3\xa4. Lastin, veneiden ja helikopterien siirtoihin on k\xc3\xa4ytett\xc3\xa4viss\xc3\xa4 kaksi 16 tonnin W\xc3\xa4rtsil\xc3\xa4-nosturia. Toisten laivojen avustamista varten laivassa on 60 tonnin hinausvintturi.\n_START_SECTION_\nPalvelus\n_START_PARAGRAPH_\nARA Almirante Ir\xc3\xadzar saapui 23. maaliskuuta 1979 Argentiinaan, jossa se korvasi aiemman j\xc3\xa4\xc3\xa4nmurtajan ARA General San Martinin. Aluksen rauhan ajan palvelus sis\xc3\xa4lsi materiaali- ja henkil\xc3\xb6st\xc3\xb6kuljetuksia Argentiinan Etel\xc3\xa4napa-asemalle sek\xc3\xa4 tutkimusretkikuntien tukemista. Alus teki my\xc3\xb6s risteilyit\xc3\xa4 Patagoniaan ja Etel\xc3\xa4navalle. Aluksen kotisatamana oli Buenos Airesin laivastotukikohta.  _NEWLINE_Falklandin sodan aikana alus oli ensin joukkojenkuljetusaluksena ja my\xc3\xb6hemmin sairaalalaivana, jolloin aluksen miehist\xc3\xb6\xc3\xa4 t\xc3\xa4ydennettiin maavoimien sairaanhoitohenkil\xc3\xb6st\xc3\xb6ll\xc3\xa4. Sodan j\xc3\xa4lkeen alus kuljetti argentiinalaisia sotavankeja ja haavoittuneita takaisin mantereelle._NEWLINE_Murtaja on kuljettanut tutkijoiden lis\xc3\xa4ksi my\xc3\xb6s turisteja retkill\xc3\xa4 Patagoniaan ja Etel\xc3\xa4mantereelle. Vuonna 2002 alus sai paljon julkisuutta, kun se pystyi toimittamaan ruokaa ja l\xc3\xa4\xc3\xa4kkeit\xc3\xa4 j\xc3\xa4iden vankina olevaan Magdalena Oldendorff -laivaan. Almirante Ir\xc3\xadzarkaan ei kyennyt vapauttamaan laivaa j\xc3\xa4iden kahleista, vaan sen piti j\xc3\xa4\xc3\xa4d\xc3\xa4 odottamaan j\xc3\xa4iden sulamista.\n_START_SECTION_\nTulipalo\n_START_PARAGRAPH_\nAluksen apukonehuoneessa syttyi tulipalo  10. huhtikuuta 2007 kello 22.00 Argentiinan aikaa. Kello 23.30 p\xc3\xa4\xc3\xa4llikk\xc3\xb6 m\xc3\xa4\xc3\xa4r\xc3\xa4si murtajan evakuoitavaksi. Argentiinan laivasto ja rannikkovartioston lentokone seurasivat 24 pelastusvenett\xc3\xa4. Murtajalla olleet 296 henkil\xc3\xb6\xc3\xa4, joista monet olivat Etel\xc3\xa4mantereen tukikohtien henkil\xc3\xb6st\xc3\xb6\xc3\xa4, autettiin l\xc3\xa4himpiin laivoihin: panamalaiseen s\xc3\xa4ili\xc3\xb6laivaan MV Scarlet Ibisiin   sek\xc3\xa4 uruguaylaisiin ja argentiinalaisiin kalastusaluksiin._NEWLINE_J\xc3\xa4\xc3\xa4nmurtaja oli palaamassa vuosittaiselta Etel\xc3\xa4mantereelle tehdylt\xc3\xa4 kes\xc3\xa4retkelt\xc3\xa4\xc3\xa4n, kun onnettomuus tapahtui 225 kilometri\xc3\xa4 it\xc3\xa4\xc3\xa4n Puerto Madrynista. Miehist\xc3\xb6 saapui turvallisesti Puerto Madryniin 12. huhtikuuta. Onnettomuus ei vaatinut ihmisuhreja, mutta aineelliset vahingot olivat suuret muun muassa kaksi H-3 Sea King helikopteria tuhoutui._NEWLINE_Almirante Ir\xc3\xadzarin p\xc3\xa4\xc3\xa4llikk\xc3\xb6 Guillermo Nelson Tarapow oli yksin laivallaan melkein 24 tuntia sen j\xc3\xa4lkeen, kun miehist\xc3\xb6 oli hyl\xc3\xa4nnyt laivan. Huhtikuun 11. p\xc3\xa4iv\xc3\xa4n\xc3\xa4 h\xc3\xa4vitt\xc3\xa4j\xc3\xa4 ARA Almirante Brown, korvetit ARA Granville ja ARA Robinson, apualukset ARA Gurruchaga ja ARA Suboficial Castillo sek\xc3\xa4 rannikkovartioston PNA Thompson ymp\xc3\xa4r\xc3\xb6iv\xc3\xa4t murtajan ja aloittivat pelastusoperaation. Laivaston pelastusryhm\xc3\xa4 nousi murtajaan ja sammutti tulen. Huhtikuun 15. p\xc3\xa4iv\xc3\xa4n\xc3\xa4 aloitettiin valmistelut murtajan hinaamiseksi Puerto Belgranon laivastotukikohtaan, jonne Almirante Ir\xc3\xadzar saapui 20. huhtikuuta."